NÁVRH 

ROZHODNUTIA Č. .../2001 ASOCIAČNEJ RADY ZRIADENEJ MEDZI EURÓPSKYMI SPOLOČENSTVAMI A ICH ČLENSKÝMI ŠTÁTMI NA STRANE JEDNEJ A SLOVENSKOU REPUBLIKOU NA STRANE DRUHEJ,
ktorým sa mení rozhodnutie č. 1/95 o rokovacom poriadku Asociačnej rady v súvislosti s vytvorením Spoločného konzultačného výboru medzi Výborom  regiónov a Slovenským styčným výborom pre spoluprácu s Výborom  regiónov,

ASOCIAČNÁ RADA,
majúc na zreteli článok 2 (1) rozhodnutia rady a komisie z 19. 12. 1994 o uzatvorení Európskej dohody o pridružení medzi Európskymi spoločenstvami a ich členskými štátmi na strane jednej a Slovenskou republikou na strane druhej,
keďže dialóg a spolupráca medzi orgánmi územnej samosprávy v Európskych spoločenstvách a orgánmi územnej samosprávy v Slovenskej republike môže významne prispieť k rozvoju ich vzťahov a k európskej integrácii,
keďže by bolo vhodné nadviazať takúto spoluprácu medzi Výborom  regiónov a Slovenským styčným výborom pre spoluprácu s Výborom  regiónov prostredníctvom vytvorenia Spoločného konzultačného výboru,
keďže z toho vyplýva potreba pozmeniť rokovací poriadok Asociačnej rady prijatý rozhodnutím č. 1/95,
ROZHODLA SA TAKTO:
Článok 1
K rokovaciemu poriadku Asociačnej rady sa pridajú tieto články:
"Článok 16
Týmto sa vytvára Spoločný konzultačný výbor (ďalej len "výbor"), ktorého úlohou je pomáhať Asociačnej rade podporovať dialóg a spoluprácu medzi orgánmi územnej samosprávy v Európskych spoločenstvách a v Slovenskej republike. Tento dialóg a spolupráca sa bude zameriavať najmä na:
1.	prípravu slovenských regiónov a miestnej samosprávy na pôsobenie v kontexte budúceho členstva v Európskej únii;
2.	prípravu slovenských regiónov a miestnej samosprávy na účasť na práci Výboru  regiónov po pristúpení Slovenskej republiky;
3.	výmenu informácií o aktuálnych otázkach obojstranného záujmu, najmä o najnovšom vývoji v oblasti regionálnej politiky EÚ a prístupovom procese, ako aj o príprave slovenských regiónov a miestnej samosprávy na túto politiku;
4.	povzbudzovanie štruktúrovaného dialógu medzi a) slovenskými regiónmi a orgánmi miestnej samosprávy a b) regiónmi členských štátov EÚ, vrátane nadväzovania vzťahov v jednotlivých oblastiach, kde by priame kontakty a spolupráca medzi regiónmi a orgánmi miestnej samosprávy zo Slovenskej republiky a z členských štátov EÚ mohli predstavovať najefektívnejší spôsob riešenia konkrétnych problémov;
5.	zabezpečenie pravidelnej výmeny informácií o spolupráci orgánov územnej samosprávy medzi regiónmi Slovenskej republiky a regiónmi členských štátov;
6.	podporu výmeny skúseností a poznatkov v oblasti regionálnej politiky a štrukturálnych intervencií medzi a) slovenskými regiónmi a orgánmi miestnej samosprávy a b) regiónmi a orgánmi miestnej samosprávy členských štátov EÚ, najmä pokiaľ ide o know-how a techniky týkajúce sa prípravy plánov regionálneho a miestneho rozvoja alebo stratégií, a čo najefektívnejšie využívanie štrukturálnych fondov;
7.	pomoc slovenským orgánom územnej samosprávy prostredníctvom výmeny informácií o praktickom uplatňovaní zásady subsidiarity vo všetkých aspektoch života na regionálnej a miestnej úrovni;
8.	diskusiu o ostatných relevantných otázkach, ktoré by sa mohli vyskytnúť v kontexte implementácie Európskej dohody a v rámci Predvstupovej stratégie, na návrh ktorejkoľvek zo strán.
Článok 17
Výbor bude pozostávať z ôsmich predstaviteľov Výboru regiónov a ôsmich predstaviteľov Slovenského styčného výboru pre spoluprácu s Výborom regiónov. Bude vymenovaný rovnaký počet náhradníkov.
Výbor bude vyvíjať činnosť na základe konzultácií s Asociačnou radou, alebo z vlastnej iniciatívy v oblasti podpory dialógu medzi orgánmi územnej samosprávy.
Výbor môže predkladať odporúčania Asociačnej rade.
Členovia výboru sa budú vyberať tak, aby sa zabezpečilo čo najvernejšie zastúpenie jednotlivých stupňov orgánov územnej samosprávy v Európskych spoločenstvách a v Slovenskej republike.
Výbor prijme vlastný rokovací poriadok.
Výbor bude zasadať v intervaloch, ktoré ustanoví vo svojom rokovacom poriadku.
Výboru bude predsedať člen Výboru regiónov a člen Slovenského styčného výboru pre spoluprácu s Výborom  regiónov .
Článok 18
Výbor  regiónov a Slovenský styčný výbor pre spoluprácu s Výborom  regiónov  si budú sami hradiť náklady, ktoré vzniknú v súvislosti s ich účasťou na zasadnutiach výboru, pokiaľ ide o náklady na podporný personál, cestovné a diéty a náklady na poštovné a telekomunikácie.
Výdavky súvisiace s tlmočením na zasadnutiach, prekladmi a reprodukciou dokumentov bude znášať Výbor  regiónov, s výnimkou nákladov súvisiacich s tlmočením alebo prekladmi do alebo zo slovenčiny, ktoré bude znášať Slovenský styčný výbor pre spoluprácu s Výborom regiónov. 
Ostatné výdavky spojené s materiálnym zabezpečením zasadnutí bude znášať tá strana, ktorá je hostiteľom zasadnutia."
Článok 2
Toto rozhodnutie nadobudne platnosť od prvého dňa druhého mesiaca nasledujúceho po dni jeho prijatia.
Dané v Bruseli, 
Za Asociačnú radu
Predseda:
Tajomníci:
Za slovenskú stranu
Za Európske spoločenstvá